മൊബൈല് ഫോണ് കടയിലെ മോഷണം: ഇതരസംസ്ഥാന തൊഴിലാളിയെന്നു സൂചന ഏറ്റുമാനൂര്: മൊബൈല് ഫോണ് കടയില്നിന്നും മൊബൈല് ഫോണുകള് മോഷ്ടിച്ചത് ഇതര സംസ്ഥാന തൊഴിലാളിയെന്ന് സൂചന. ഇന്നലെ വിരലടയാള വിദഗ്ധരും ഡോഗ് സ്ക്വാഡും പരിശോധന നടത്തിയിരുന്നു. ഏറ്റുമാനൂര് പോലീസിന്റെ അന്വേഷണം പുരോഗമിക്കുന്നു. സ്വകാര്യ ബസ് സ്റ്റാന്ഡിനു സമീപമുള്ള എസ്എസ് ഡിജിറ്റല് സ്റ്റോര് കടയിലാണ് ഞായറാഴ്ച രാത്രി മോഷണം നടന്നത്. 20,000 രൂപയ്ക്കുമേല് വിലവരുന്ന 16 മൊബൈല് ഫോണുകളും ചാര്ജറുകളും ഹെഡ്സെറ്റുകളുമടക്കം അഞ്ചു ലക്ഷത്തിലേറെ രൂപയുടെ സാമഗ്രികളാണു മോഷണം പോയത്. ഏറ്റുമാനൂര് മത്സ്യ മാര്ക്കറ്റ് പുലരുംവരെ സജീവമാണ്. ഇവിടെനിന്നും 50 മീറ്ററിലേറെ മാത്രം ദൂരത്താണു മോഷണം നടന്ന മൊബൈല് കട. കടയെയും പരിസര പ്രദേശങ്ങളെയും കുറിച്ചു വ്യക്തമായ ധാരണയുള്ളവരായിരിക്കും മോഷ്ടാക്കളെന്നു കരുതുന്നു. ഏറ്റുമാനൂര് സ്റ്റേഷന് ഹൗസ് ഓഫീസര് സി.ആര്. രാജേഷ് കുമാര്, എസ്ഐ ടി.എസ്. റെനീഷ് എന്നിവരുടെ നേതൃത്വത്തിലാണ് അന്വേഷണം. വ്യാപാരികള് ആശങ്കയില് അടിക്കടി മോഷണം, മോഷ്ടാക്കളെ പിടികൂടാനാകുന്നുമില്ല. വ്യാപാരികള് കടുത്ത ആശങ്കയിലാണ്. സെന്ട്രല് ജംഗ്ഷനിലെ കാമറക്കടയിലെ മോഷണ ശ്രമം, ക്ഷേത്രത്തിനു സമീപത്തെ സ്വര്ണക്കടയില് ജീവനക്കാരനെ ആക്രമിച്ച് മോഷണ ശ്രമം, അതിരന്പുഴ റോഡില് കോടതിപ്പടിക്കുസമീപം മൂന്നു കടകളില് നടന്ന മോഷണം, ഇപ്പോള് മൊബൈല് ഫോണ് കടയിലെ വന്മോഷണം എന്നിങ്ങനെ നാലു മാസത്തിനിടെയുണ്ടായ മോഷണങ്ങളും മോഷണശ്രമങ്ങളും വ്യാപാരികളുടെ ഉറക്കം കെടുത്തുകയാണ്. നേരിടാനുറച്ച് പോലീസ് രാത്രികാലങ്ങളില് ഇപ്പോള് നടക്കുന്ന രീതിയിലുള്ള പട്രോളിംഗ് കൊണ്ടു കാര്യമായ പ്രയോജനമുണ്ടാകില്ലെന്ന തിരിച്ചറിവിലാണു പോലീസ്. പോലീസ് ജീപ്പ് വരുന്നതറിഞ്ഞാല് മോഷ്ടാക്കള്ക്ക് മറഞ്ഞു നില്ക്കാനും പോലീസ് കടന്നു പോയാല് മോഷണം നടത്താനുമാകും. പോലീസ് ജീപ്പ് ഇല്ലാതെ മറ്റു വാഹനങ്ങളില് രാത്രിയില് പട്രോളിംഗ് നടത്താനാണ് ഇപ്പോള് തീരുമാനം. രാത്രി മുഴുവന് മഫ്തിയില് ഉള്പ്പെടെ പോലീസ് റോന്ത് ചുറ്റും. പോലീസിനെ പിന്തുണച്ച് വ്യാപാരികള് മറ്റ് വാഹനങ്ങളിലുള്ള രാത്രികാല പട്രോളിംഗിന് ആവശ്യമായ സൗകര്യങ്ങള് പോലീസിനു വ്യാപാരികള് നല്കുമെന്ന് ഏറ്റുമാനൂര് ചേംബര് ഓഫ് കൊമേഴ്സ് പ്രസിഡന്റ് എന്.പി. തോമസ് പറഞ്ഞു.